Diari Oficial de la Generalitat Valenciana


Sumari del DOGV 8471, del 24-01-2019 (2019/584)

RESOLUCIÓ de 17 de setembre de 2018, de la Conselleria de Justícia, Administracions Públiques, Reformes Democràtiques i Llibertats Públiques, de delegació en l'Ajuntament de Torrent de la competència per a la contractació de la redacció de projecte, licitació, adjudicació i execució de l'obra de construcció del Palau de Justícia de Torrent.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8471

Data del DOGV
:   24-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/584


Data del document
:   17-09-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 17 de setembre de 2018, de la Conselleria de Justícia, Administracions Públiques, Reformes Democràtiques i Llibertats Públiques, de delegació en l'Ajuntament de Torrent de la competència per a la contractació de la redacció de projecte, licitació, adjudicació i execució de l'obra de construcció del Palau de Justícia de Torrent. [2019/584]  
  
Antecedents de fet  
I. L'Ajuntament de Torrent ha sol·licitat la delegació de competències a favor seu per a l'execució de les obres de construcció del Palau de Justícia en aquest municipi. Justifica aquesta petició en el fet que l'ajuntament és conscient del servei públic fonamental que suposa que els ciutadans tinguen accés a la justícia amb una correcta dotació d'infraestructures, en la urgència d'agilitzar els terminis per a comptar amb aquestes instal·lacions al més prompte possible, així com en el deure de col·laboració de les diferents administracions públiques, prevalent la proximitat de l'entitat local.  
II. Aquesta actuació és una obra de construcció d'una infraestructura de titularitat de la Generalitat, que s'executa sobre terrenys que han sigut cedits gratuïtament a la Generalitat i acceptats per resolució del conseller d'Hisenda i Model Econòmic de data 21 d'agost de 2018, i està previst el posterior lliurament a la Generalitat d'aquesta infraestructura una vegada executada.  
III. La directora general de Justícia, en l'exercici de les seues competències, eleva proposta en data 2 d'agost de 2018 per a la delegació de la competència per a la contractació de la redacció de projecte, licitació, adjudicació i execució de l'obra de construcció del Palau de Justícia de Torrent, en els termes següents:  
«Primer. Delegar en l'Ajuntament de Torrent la competència per a la contractació de la redacció de projecte, licitació, adjudicació i execució de l'obra de construcció del Palau de Justícia de Torrent, amb un pressupost màxim total de 05.136.915,05 - (impostos inclosos).  
  
Segon. Respecte a les consignacions pressupostàries necessàries per a fer front als compromisos assumits per aquesta Administració, el Consell, en reunió de 20 de juliol de 2018, va autoritzar l'habilitació del capítol 7, en el programa 141.10 Administració de Justícia, dotant l'aplicació 02.72.12.7651.83.1 amb 9.075,00 ?, per a la inclusió en l'annex de transferències i subvencions de capital del programa d'una línia de subvenció. Aquesta quantitat finançarà la redacció de l'estudi geotècnic.  
  
Així mateix el Consell, en aquesta reunió, va acordar autoritzar l'adquisició de compromisos de despesa pluriennal, d'acord amb l'article 40.1 de la Llei 1/2015, a càrrec del capítol 7, línia T8408, «Finançament delegació de competències per a la construcció d'infraestructures en matèria d'administració de justícia», de l'annex de transferències i subvencions de capital, del programa 141.10, Administració de Justícia, d'acord amb el detall següent:  
  
Exercici Límit autoritzat  
2019: 284.675,72 - (Redacció projectes)  
2020: 6.817.442,94 - (obra i direcció)  
2021: 8.055.414,92 - (obra i direcció)  
2022: 2.321.197,47 - (obra i direcció)  
  
Tot això sense perjudici del reajustament de les anualitats previstes, en funció de la despesa efectivament realitzada.  
Tercer. En el cas que durant el procés d'adjudicació es produïsquen baixes respecte de la quantia inicialment fixada en la present resolució, hauran de donar cobertura a qualsevol increment de despesa que es produïsca durant l'execució dels contractes gestionats per delegació, l'autorització del qual s'haja ajustat a la normativa en la matèria.  
  
Les baixes produïdes en la quantia inicial podran destinar-se a finançar qualsevol altra actuació sempre que es realitze en la seu judicial afectada per la delegació, o en el seu entorn immediat, i que redunde en una major qualitat o funcionalitat d'aquest.  
Aquestes actuacions hauran de ser autoritzades per la conselleria competent en matèria de justícia.  
En tot cas l'entitat local haurà de comunicar a la conselleria competent en matèria de justícia tant la baixa en l'adjudicació, com la destinació, si és el cas, que s'atribueix a aquesta.  
L'Ajuntament de Torrent serà responsable de la cobertura de tot increment de despesa sobre l'import assenyalat en la present resolució.  
Dins de l'import previst en el projecte constructiu i amb càrrec al capítol de despeses generals s'entendran inclosos els imports corresponents a l'impost de construccions i obres així com la taxa urbanística, a abonar pel contractista adjudicatari de les obres. Clàusula que s'haurà d'incloure en el plec corresponent.  
Quart. Aquesta delegació s'executarà en els termes i amb els mitjans de control que s'estableixen en l'annex a la present resolució, als quals es condiciona la delegació, i que han de ser acceptats expressament i incondicionalment per l'ajuntament.  
Cinqué. Seran causes de resolució de la present delegació l'incompliment de les obligacions econòmiques per l'administració delegant i la renúncia a la delegació per part de l'ajuntament per la impossibilitat de l'acompliment de les obligacions de la delegació».  
IV. La Intervenció Delegada ha procedit a la fiscalització de la corresponent retenció de crèdit en data 3 d'agost de 2018.  
  
Fonaments de dret  
I. El Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, estableixen que correspon a aquest departament la planificació, programació i gestió de les infraestructures judicials. Així mateix li corresponen a aquesta conselleria les competències de planificació i resposta a les necessitats materials dels òrgans judicials, fiscalies i instituts de medicina legal de la Comunitat Valenciana, apartat en el qual cobren una especial rellevància les necessitats relatives a les seus judicials.  
  
II. La present delegació és legalment possible a l'empara del que disposa la disposició addicional primera de la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat, que estableix el següent:  
«Primera. Delegació de competències en les entitats locals, en matèria d'obres, gestió i manteniment d'instal·lacions i infraestructures de titularitat de la Generalitat  
1. A l'empara del que estableixen els articles 64.2 i 66.2 de l'Estatut d'Autonomia de la Comunitat Valenciana, i atenent la seua capacitat de gestió, s'autoritza el Consell o les persones titulars dels departaments competents del Consell, segons l'instrument de delegació utilitzat, per a delegar l'exercici de les funcions que corresponguen a l'Administració de la Generalitat en matèria de construcció, ampliació, adequació, reforma, gestió i manteniment de centres, instal·lacions i infraestructures de titularitat de la Generalitat, en aquelles entitats locals en el territori de les quals estiguen situades o vagen a situar-se aquestes.  
  
2. Aquesta delegació requerirà l'acceptació per part de l'entitat local interessada, i s'articularà, prèvia sol·licitud d'aquesta, mitjançant resolució de la persona titular del departament competent del Consell, o mitjançant la subscripció d'un conveni de col·laboració entre l'Administració de la Generalitat i l'entitat local sol·licitant, en els quals es fixaran els termes en què haja d'efectuar-se l'exercici de la competència. En aquests instruments es concretaran els mitjans de control, dels previstos en la Llei de règim local de la Comunitat Valenciana, que exercirà la Generalitat sobre la delegació.  
3. Aquesta delegació anirà acompanyada dels suficients recursos econòmics perquè siga efectiva i que garantisquen l'equilibri financer de l'entitat receptora».  
III. Aquesta previsió legal es compagina amb les determinacions legals establides en els articles 7.3 i 27 de la Llei 7/1985, de 2 d'abril, reguladora de les bases del règim local, i 146 a 149 de la Llei 8/2010, de 23 de juny, de règim local de la Comunitat Valenciana.  
IV. La Conselleria, a la vista de la sol·licitud formulada per l'ajuntament i de les consideracions que s'hi posen de manifest, estima pertinent procedir a delegar en aquest ajuntament la competència per a la contractació de la redacció del projecte i l'execució de les obres i altres actuacions incloses en aquest projecte.  
En vista del marc legal esmentat, queda acreditat que, atesa la sol·licitud formulada per l'Ajuntament de Torrent, és viable la delegació de la competència per a la licitació, adjudicació del projecte i execució de les obres del Palau de Justícia de Torrent, per un import total de 75.915.324,05 ?, que haurà de ser acceptada per l'ajuntament, així com els termes i mitjans de control que s'estableixen en la present resolució respecte a la delegació atribuïda a l'ajuntament. També queda justificada la suficiència de recursos econòmics per a l'ajuntament que garanteix l'equilibri financer de l'entitat receptora.  
  
Els compromisos econòmics derivats de la present delegació queden condicionats a la seua consignació en les lleis de pressupostos que s'aproven durant la vigència de la present delegació.  
V. El finançament de la delegació de competències es realitza amb càrrec al capítol VII, transferències de capital, dels pressupostos de la Generalitat, que tenen la naturalesa d'aportacions dineràries, en compliment de l'obligació de finançament a què es refereix l'apartat sisé de l'article 27 de l'esmentada Llei 7/1985.  
El Consell, en reunió de 20 de juliol de 2018, va acordar autoritzar l'adquisició de compromisos de despesa pluriennal, d'acord amb el detall que consta en la present proposta.  
  
Fent ús de les atribucions concedides per l'article 28 de la Llei 5/1983, de 30 de desembre, del Consell, resolc:  
  
Primer  
Delegar en l'Ajuntament de Torrent la competència per a la contractació de la redacció de projecte, licitació, adjudicació i execució de l'obra de construcció del Palau de Justícia de Torrent, amb un pressupost màxim total de 81.437.789,05 - (impostos inclosos).  
  
Segon  
Respecte a les consignacions pressupostàries necessàries per a fer front als compromisos assumits per aquesta administració, el Consell, en reunió de 20 de juliol de 2018, va autoritzar l'habilitació del capítol 7, en el programa 141.10, Administració de justícia, dotant l'aplicació 50.56.86.2189.72.6 amb 9.075,00 ?, per a la inclusió en l'annex de transferències i subvencions de capital del programa d'una línia de subvenció. Aquesta quantitat finançarà la redacció de l'estudi geotècnic.  
  
Així mateix el Consell, en aquesta reunió, va acordar autoritzar l'adquisició de compromisos de despesa pluriennal, d'acord amb l'article 40.1 de la Llei 1/2015, a càrrec del capítol 7, línia T8408, «Finançament delegació de competències per a la construcció d'infraestructures en matèria d'administració de justícia», de l'annex de transferències i subvencions de capital, del programa 141.10 Administració de Justícia, d'acord amb el detall següent:  
  
Exercici Límit autoritzat  
2019: 284.675,72 - (redacció projectes)  
2020: 6.817.442,94 - (obra i direcció)  
2021: 8.055.414,92 - (obra i direcció)  
2022: 2.321.197,47 - (obra i direcció)  
  
Tot això sense perjudici del reajustament de les anualitats previstes, en funció de la despesa efectivament realitzada.  
  
Tercer  
En el cas que durant el procés d'adjudicació es produïsquen baixes respecte de la quantia inicialment fixada en la present resolució, hauran de donar cobertura a qualsevol increment de despesa que es produïsca durant l'execució dels contractes gestionats per delegació, l'autorització del qual s'haja ajustat a la normativa en la matèria.  
  
Les baixes produïdes en la quantia inicial podran destinar-se a finançar qualsevol altra actuació sempre que es realitze en la seu judicial afectada per la delegació, o en el seu entorn immediat, i que redunde en una major qualitat o funcionalitat d'aquest. Aquestes actuacions hauran de ser autoritzades per la conselleria competent en matèria de justícia. En tot cas l'entitat local haurà de comunicar a la conselleria competent en matèria de justícia tant la baixa en l'adjudicació, com la destinació, si és el cas, que s'atribueix a aquesta.  
L'Ajuntament de Torrent serà responsable de la cobertura de tot increment de despesa sobre l'import assenyalat en la present resolució.  
Dins de l'import previst en el projecte constructiu i amb càrrec al capítol de despeses generals, s'entendran inclosos els imports corresponents a l'impost de construccions i obres així com la taxa urbanística, a abonar pel contractista adjudicatari de les obres. Clàusula que s'haurà d'incloure en el plec corresponent.  
  
Quart  
Aquesta delegació s'executarà en els termes i amb els mitjans de control que s'estableixen en l'annex a la present resolució, als quals es condiciona la delegació, i que han de ser acceptats expressament i incondicionalment per l'ajuntament.  
  
Cinqué  
Seran causes de resolució de la present delegació l'incompliment de les obligacions econòmiques per l'Administració delegant i la renúncia a la delegació per part de l'ajuntament per la impossibilitat de l'acompliment de les obligacions de la delegació.  
  
València, 17 de setembre de 2018.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.  
  
  
ANNEX  
Termes de la delegació i mitjans de control  
  
A) Termes  
1r. La present delegació en l'Ajuntament de Torrent té per objecte la construcció del Palau de Justícia en aquest municipi, i inclou l'assumpció per l'Ajuntament de les següents obligacions, per import màxim total de 72.768.961,05 - (impostos inclosos): contractació de l'estudi geotècnic i de la redacció del projecte d'execució de les obres; contractació de l'execució de les obres; contractació de la direcció d'obra i coordinació de seguretat i salut.  
L'Ajuntament de Torrent es compromet a iniciar la licitació del contracte de serveis per a la redacció del projecte de les obres indicades amb anterioritat al 31 d'octubre de 2018, i a licitar-les, adjudicar-les i executar-les sotmetent-se a les previsions contingudes en la normativa que regeix la contractació del sector públic. En els tres mesos posteriors a la recepció del projecte haurà d'iniciar-se el procediment de licitació de les obres derivades d'aquest projecte.  
2n. Qualsevol modificació posterior del projecte o del contracte haurà de comptar amb la prèvia i expressa autorització de la Conselleria tenint en compte que, en cap cas, podrà suposar un increment de l'aportació econòmica compromesa per la Generalitat.  
3r. Programa de necessitats: memòria tècnica i funcional  
El projecte que es licite per part de l'Ajuntament haurà d'ajustar-se al programa de necessitats i a la memòria tècnica i funcional que es facilite des de la Conselleria, de manera que permeta la construcció, adequació i ús de l'edifici segons les necessitats i requeriments de l'Administració de Justícia.  
4t. Sistema de pagaments  
La memòria recollirà el pressupost del total de les prestacions que s'externalitzen (tant execució d'obra com assistències tècniques relacionades). Es farà una estimació d'anualitats en previsió als terminis en els quals s'haja de licitar cadascuna de les prestacions contractades. La Conselleria realitzarà les transferències a l'ajuntament de les quantitats justificades, una vegada presentada i conformada la documentació a què es refereix l'apartat B del present annex, acreditativa de la despesa realitzada per a cadascuna de les fases. Tot això sense perjudici del dret que té l'ajuntament per a cedir, a favor de tercers contractistes, els drets de cobrament que ostente contra la Generalitat.  
5é. Resolució de la delegació  
La declaració de resolució de la delegació per incompliment municipal comportarà la pèrdua, total o parcial, del dret al pagament de les quantitats compromeses com a inversió destinada al finançament del projecte que no hagen sigut supervisades favorablement per la Conselleria i efectivament executades, i l'ajuntament haurà de respondre enfront de tercers.  
  
B) Mitjans de control  
1r. Els documents que haurà d'aportar l'ajuntament al llarg de l'execució de la delegació, seqüencialment al moment en què aquestes fites vagen complint-se, són els següents:  
A. En la fase d'inici de les obres:  
a) Projecte d'obra degudament supervisat per l'Oficina Tècnica Municipal. Aquest projecte haurà de presentar-se en suport paper i digital.  
b) En relació amb els expedients de contractació instruïts per l'Ajuntament per a l'adjudicació de la redacció del projecte; per a l'adjudicació del contracte d'obres i per a l'adjudicació de la direcció facultativa de direcció d'obra i de la coordinació de seguretat i salut, haurà d'aportar còpies autenticades dels documents següents:  
- Plec de clàusules administratives particulars.  
- Plec de prescripcions tècniques particulars.  
- Contractes subscrits.  
- Certificats expedits pel secretari municipal dels acords municipals d'adjudicació dels contractes i d'aprovació dels plecs particulars abans esmentats.  
- Acta de comprovació de replantejament. Aquesta acta quedarà supeditada a la conformitat per part del tècnic responsable, representant de la Conselleria de Justícia, Administració Pública, Reformes Democràtiques i Llibertats Públiques per a aquesta actuació, el qual serà citat prèviament perquè comparega a l'acte.  
B. En la fase d'execució:  
a) Respecte als expedients de contractació de la redacció del projecte, direcció d'obra i la coordinació de seguretat i salut.  
- Factures emeses pel contractista.  
- Acreditació del registre de les corresponents factures en la plataforma FACE (plataforma electrònica de facturació).  
- Certificació expedida pel secretari municipal de l'acte d'aprovació municipal de les factures per part de l'òrgan competent de l'ajuntament.  
  
- Fitxa model de domiciliació bancària emplenada, amb el segell de l'entitat bancària (en la primera factura).  
- Document acreditatiu que el contractista està al corrent en el compliment de les obligacions tributàries amb la Hisenda estatal, la Hisenda autonòmica i la Seguretat Social (aquests certificats tenen validesa de sis mesos, per la qual cosa caldrà actualitzar-los a partir d'aqueix moment).  
- Certificat del secretari de l'ajuntament, amb el vistiplau de l'alcalde, en el qual faça constar que s'ha complit en la licitació, adjudicació i execució del contracte el que preceptua la normativa reguladora dels contractes del sector públic, i en concret ha de recollir les següents dades: dades de l'adjudicació del contracte, data en què es va produir, identitat de l'empresa adjudicatària, import pel qual s'adjudica el contracte, així com de les modificacions que s'aproven, i acreditació d'estar l'empresa adjudicatària al corrent en el compliment de les obligacions tributàries i amb la Seguretat Social.  
b) Respecte a l'expedient de contractació de l'execució de l'obra:  
- Còpies de les certificacions mensuals d'obra del contractista de l'obra signada pel director, acompanyades de les seues respectives factures, i certificació expedida pel secretari municipal de l'acte d'aprovació municipal de les factures per part de l'òrgan competent de l'ajuntament.  
- Fitxa model de domiciliació bancària emplenada, amb el segell de l'entitat bancària (en la primera factura).  
- Document acreditatiu que el contractista està al corrent en el compliment de les obligacions tributàries amb la Hisenda estatal, la Hisenda autonòmica i la Seguretat Social (aquests certificats tenen validesa de sis mesos, per la qual cosa caldrà actualitzar-los a partir d'aqueix moment).  
- Certificat del secretari de l'ajuntament, amb el vistiplau de l'alcalde, en el qual faça constar que s'ha complit en la licitació, adjudicació i execució del contracte el que preceptua la normativa reguladora dels contractes del sector públic, i en concret ha de recollir les dades següents: dades de l'adjudicació del contracte, data en què es va produir, identitat de l'empresa adjudicatària, import pel qual s'adjudica el contracte, així com de les modificacions que s'aproven, i acreditació d'estar l'empresa adjudicatària al corrent en el compliment de les obligacions tributàries i amb la Seguretat Social.  
  
- Si és el cas, tots els modificats del projecte que siguen aprovats per l'ajuntament, que hauran de ser supervisats per l'Oficina Tècnica Municipal, que hauran de presentar-se en suport paper i digital  
C. En la fase de finalització  
- Acta de recepció de les obres. Aquesta acta quedarà supeditada a la conformitat per part del tècnic responsable, representant de la Conselleria de Justícia, Administració Pública, Reformes Democràtiques i Llibertats Públiques per a aquesta actuació, el qual serà citat prèviament perquè comparega a l'acte.  
- Certificació final d'obra signada pel director.  
- Certificació expedida pel secretari municipal de l'acte d'aprovació de la certificació final d'obra per part de l'òrgan competent de l'ajuntament.  
- Factures emeses pel contractista.  
- Acreditació del registre de les corresponents factures en la plataforma FACE (plataforma electrònica de facturació).  
- Document acreditatiu que el contractista està al corrent en el compliment de les obligacions tributàries amb la hisenda estatal, la hisenda autonòmica i la Seguretat Social (aquests certificats tenen validesa de sis mesos, per la qual cosa caldrà actualitzar-los a partir d'aqueix moment).  
D. Una vegada transcorregut el període de garantia de l'obra, hauran d'adjuntar:  
- Projecte de liquidació de les obres.  
- Factura final de la direcció facultativa aprovada per l'òrgan competent de l'ajuntament, que haurà d'acreditar-se que ha sigut registrada en la plataforma FACE (plataforma electrònica de facturació).  
- Document acreditatiu que el contractista està al corrent en el compliment de les obligacions tributàries amb la hisenda estatal, la hisenda autonòmica i la Seguretat Social (aquests certificats tenen validesa de sis mesos, per la qual cosa caldrà actualitzar-los a partir d'aqueix moment).  
- Acta de recepció del contracte subscrita per la direcció facultativa.  
- Informe emés per la direcció facultativa, previ a la recepció de les obres, sobre l'estat d'aquestes, en el qual conste la seua conformitat a aquest acte.  
2n. Amb caràcter bimensual es facilitarà per escrit (mitjançant remissió per correu electrònic) a la Conselleria de Justícia, Administració Pública, Reformes Democràtiques i Llibertats Públiques, informació succinta dels actes realitzats en l'exercici de la competència delegada.  
  
3r. Fiscalització prèvia. Amb caràcter previ a l'aprovació de les resolucions o convenis de delegació de competències, aquestes hauran de ser sotmeses a fiscalització prèvia de la Intervenció General, aportant el certificat d'existència de crèdit o document comptable que el substituïsca.  
La resolució o conveni que articule la delegació serà document suficient a l'efecte de generar els corresponents crèdits en el pressupost de l'ajuntament.  
Amb caràcter previ al reconeixement de l'obligació per la Conselleria, l'Ajuntament haurà d'aportar la documentació justificativa corresponent degudament conformada i aprovada.  
En tot cas, la comprovació material de la inversió correspondrà a les intervencions de les entitats locals.  
L'ajuntament podrà, en tot cas, cedir, en favor dels tercers contractistes, els crèdits o drets de cobrament que ostenten contra la Generalitat en execució de la present delegació.  
En cas de produir-se aquesta cessió, haurà de ser comunicada a la Conselleria en el termini de 10 dies des de la formalització.  
4t. Seguiment de la delegació  
El seguiment tècnic del compliment de la present delegació serà realitzat per la Direcció General de Justícia, Subdelegació d'Infraestructures, Servei de Projectes d'Obres i Infraestructures de Justícia.  
  
El seguiment econòmic del compliment de la present delegació serà realitzat per la Direcció General de Justícia, Subdelegació d'Entitats Jurídiques i Recursos Materials, Servei de Recursos Materials i Gestió Economicoadministrativa de Justícia.